**Prin mările antichității**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pânzele iarăși îmi sunt pline

Cu vânturile-nmiresmate

De tei, de sălcii și sulfine,

Cu-avânt spre plaiuri depărtate.

Mă poartă, unde-n orice seară

Cad stele jos tăindu-și drepte

Prin cerul negru, să mă doară

Preliminările-nțelepte.

Uitându-mi țelul și nevoia,

Țintind doar orizontu-n mare

Trec ușurel pe lângă Troia,

Colchida nu m-atrage-n zare.

Mă duc s-ajung la plaiu-n roade

Unde-s trei rânduri pomi cu-naltul:

În primul doar petala cade,

Al doilea-n pârg și copt e altul.

Surd la cântarea de sirenă,

Ciclopii neluând în seamă,

Fără busolă și antenă,

Fără neliniștea de vamă.

Parâmele se-ntind ca linii

Că-s drepte, curbe ori încete

Și simt prin sângele meu, pinii

Mă mângâie țepos cu cetini.

Iar prora taie și iar taie

Colții verzui băloși de spume,

Dar nu mă-ntreb cât oare mai e

Vreme s-ajung iarăși în lume.

Căci pe catarge înfloriră

Florile mari pe cât e Luna

Și cad pe tremurări de liră

Petale una câte una.

Iar de asupra duc cocorii

Săgeata-n țara frumuseței

Spre înflorirea Aurorei

Și stingerea singurătății.

Mă-ntâmpină timpul alene

Ca o topire de omături,

Iară legendele elene

Sar ca delfinii pe alături.

Victor Bragagiu